Diari Oficial de la Generalitat Valenciana


Sumari del DOGV 7508, del 20-04-2015 (2015/3358)

ORDE 1/2015, de 23 de març, conjunta de la Conselleria de Presidència i Agricultura, Pesca, Alimentació i Aigua, i de la Conselleria d'Infraestructures, Territori i Medi Ambient, d'ordenació de l'aprofitament ramader extensiu tradicional als parcs naturals de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2015/03/23/1/dof/vci/html**

### Dades del document

Número de DOGV
:   7508

Data del DOGV
:   20-04-2015

Secció del DOGV
:   I. DISPOSICIONS GENERALS

Número del document
:   2015/3358


Data del document
:   23-03-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Ordre

Descriptors 

:   * Conselleria de Presidència i Agricultura, Pesca, Alimentació i Aigua
    * parc nacional
    * superfície de pastures
    * legislació
    * bosc natural
    * muntanya protegida
    * engreixament en pastures
    * sector agrari
    * cria de bestiar

ORDE 1/2015, de 23 de març, conjunta de la Conselleria de Presidència i Agricultura, Pesca, Alimentació i Aigua, i de la Conselleria d'Infraestructures, Territori i Medi Ambient, d'ordenació de l'aprofitament ramader extensiu tradicional als parcs naturals de la Comunitat Valenciana. [2015/3358]  
ÍNDEX  
  
Preàmbul  
Capítol I. Aprofitaments ramaders en règim extensiu i condicions generals  
Article 1. Objecte  
Article 2. Objectius generals i directrius  
Article 3. Acotament de zones i terminis  
Article 4. Càrrega ramadera i condicions generals  
Capítol II. Foment d'espècies farratgeres i races ramaderes autòctones  
Article 5. Condicions generals de cultiu, manteniment i control d'espècies farratgeres  
Article 6. Suport tècnic, coordinació interadministrativa i informació  
Capítol III. Condicions d'implantació d'infraestructures ramaderes en règim extensiu  
Article 7. Obra nova i condicionament d'instal·lacions preexistents  
  
Capítol IV. Procediment administratiu inici activitat  
Article 8. Pasturatge en zones acotades amb restriccions específiques motivades  
Article 9. Pasturatge en zones acotades sense restriccions  
Article 10. Pasturatge en zones acotades no susceptibles d'aprofitament  
Capítol V. Altres limitacions al pasturatge extensiu  
Article 11. Zones afectades per incendis forestals  
Article 12. Zones amb limitacions per valors florístics  
Article 13. Zones amb limitacions per fenòmens erosius  
Article 14. Zones amb limitacions temporals biològiques, sanitàries i mediambientals  
Article 15. Ubicació dels descansadors en el medi natural  
Capítol VI. Inventari d'explotacions ramaderes extensives  
Article 16. Creació i desenrotllament de l'inventari  
Disposició addicional única. Gasto  
Disposició final única. Entrada en vigor  
  
  
PREÀMBUL  
  
L'ús de les ramaderies en règim extensiu als parcs naturals és una pràctica que permet un règim de sostenibilitat a les nostres forests, afavorint l'eliminació d'una biomassa excessiva que, de vegades, és responsable d'alguns episodis que degraden estos ecosistemes forestals. Ens referim als incendis forestals que, com a mesura preventiva, han de comptar amb accions que eliminen eixa biomassa piròfila que n'és la responsable.  
Els distints instruments d'ordenació i gestió, Pla d'Ordenació de Recursos Naturals (PORN) i Pla Rector d'Ús i Gestió (PRUG) dels parcs naturals a la Comunitat Valenciana, la consideren protegida i compatible amb els objectius de protecció, amb caràcter general, perquè forma part del model territorial de la zona i pel seu interés social, econòmic, cultural i ambiental, açò últim, des del punt de vista de la gestió integrada de la vegetació forestal.  
L'ordenació de la ramaderia extensiva sobre terrenys forestals als parcs naturals haurà de fer-se a través dels plans d'aprofitament ramader, redactats per la conselleria competent en matèria de ramaderia, amb un informe favorable de l'administració mediambiental. Esta obligació establida en tots els instruments d'ordenació i gestió no ha sigut desenrotllada, per la qual cosa correspon establir uns criteris i unes directrius perquè la ramaderia extensiva puga desenrotllar-se en estos espais naturals, amb la seguretat que no afectaran els ecosistemes forestals i permetran una certa sostenibilitat en eixos territoris, desenrotllant un procediment adequat per a la implantació d'este ús.  
  
Esta ordenació de la ramaderia extensiva facilitarà el desenrotllament i la creació de rendes econòmiques, així com la creació de llocs de treball relacionats amb este sector. Tot això, sense perjuí que en el futur es desenrotlle un pla d'ordenació de la ramaderia extensiva als parcs naturals de la Comunitat Valenciana.  
La presència controlada de ramaderies en terrenys forestals representa una labor essencial per a la preservació contra del foc, reduïx l'acumulació de material combustible, exercix una funció clau per a la silvicultura preventiva en zones de difícil accés, contribuïx a l'augment de la biodiversitat, per la dispersió de llavors, millora l'estructura del sòl, i reduïx així l'erosió i la desertització. També contribuïx al reconeixement de la labor del pastor i al desenrotllament rural sostenible, fixant població rural i generant rendes.  
La Llei 3/1993, de 9 de desembre, Forestal de la Comunitat Valenciana, establix la compatibilitat de l'aprofitament de pastos en l'article 34.3, així com en els criteris establits en el Decret 58/2013, de 3 de maig, pel qual s'aprova el Pla d'Acció Territorial Forestal de la Comunitat Valenciana.  
Atesa l'habilitació competencial que establixen les disposicions addicionals i finals dels instruments d'ordenació i gestió dels parcs naturals, la conselleria competent en matèria de parcs naturals a la Comunitat Valenciana.  
Atesa l'habilitació competencial que establix l'article 5 de la Llei 6/2003, de 4 de març, de la Generalitat, de Ramaderia de la Comunitat Valenciana, la conselleria competent en matèria de producció i sanitat animal.  
En esta ordenació participen ambdós conselleries, la Conselleria de Presidència, Agricultura, Pesca, Alimentació i Aigua, òrgan competent en matèria de ramaderia, i la Conselleria d'Infraestructures Territori i Medi Ambient, òrgan competent en matèria d'espais naturals protegits.  
  
La tramitació d'esta orde conjunta s'ha ajustat al procediment establit en el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat. De la mateixa manera, en la dita tramitació s'ha actuat d'acord amb els principis de necessitat, proporcionalitat, seguretat jurídica, transparència, accessibilitat, simplicitat i eficàcia establits en l'article 4 de la Llei 2/2011, de 4 de març, d'Economia Sostenible.  
  
Per tot l'anterior, a proposta de la Direcció General de Medi Natural, i fent ús de les facultats que em conferix l'article 28.e de la Llei 5/1983, de 30 de desembre, del Consell,  
  
  
ORDENE  
  
CAPÍTOL I  
Aprofitaments ramaders en règim extensiu i   
condicions generals  
  
Article 1. Objecte  
És objecte de la norma la regulació dels aprofitaments ramaders en règim extensiu tradicional, als parcs naturals de naturalesa forestal de la Comunitat Valenciana, sense perjuí d'altres normes que hi siguen aplicables. S'exclouen de l'àmbit d'aplicació d'esta norma aquells parcs naturals que siguen zones humides.  
  
Article 2. Objectius generals i directrius  
El criteri general és el següent:  
a) Aconseguir un aprofitament ramader sostenible.  
b) Potenciar el valor ecològic dels pastos.  
c) Millorar les infraestructures per a aconseguir una adequada gestió agrosilvopastoril.  
d) L'aprofitament de la superfície dedicada al pasturatge tindrà en compte les directrius següents:  
- d1) L'espècie de bestiar no ha de suposar un perill per a la persistència i el desenrotllament normal de la flora i la vegetació pròpies de la zona.  
- d2) El nombre de caps de bestiar ha de ser tal que puguen alimentar-se durant el temps de permanència i este no ha de prolongar-se més enllà del que és necessari perquè el bestiar consumisca la producció estacional de pastos.  
- d3) Quan es calcule la càrrega ramadera, es tindrà en compte la presència d'espècies silvestres i cinegètiques.  
- d4) La càrrega ramadera pastant atendrà com a factor primordial limitador la conservació i el manteniment dels sòls davant de l'erosió, així com l'equilibri amb la fauna salvatge i amb el medi vegetal.  
  
e) Potenciar el manteniment de vegetacions naturals en mosaic i, en especial, el de zones i àrees tallafocs, o d'altres adequades per a interrompre la continuïtat del combustible vegetal en prevenció d'incendis forestals.  
  
Article 3. Acotament de zones i terminis  
1. La conselleria competent en matèria de parcs naturals delimitarà les zones de terreny forestal que per les seues característiques siguen susceptibles d'aprofitament ramader extensiu en les categories següents:  
  
a) Zones acotades sense restriccions.  
b) Zones acotades amb restriccions especifiques motivades.  
c) Zones acotades no susceptibles d'aprofitament ramader.  
2. Les zones acotades tindran el seu origen en la zonificació establida en els instruments d'ordenació i gestió i, en el termini de 12 mesos des de l'entrada en vigor d'esta orde, s'aprovaran per mitjà d'una resolució de la conselleria competent en matèria de parcs naturals. Mentres les zones acotades no estiguen definides, els servicis tècnics de la direcció general competent en matèria de parcs naturals emetran informe sobre les peticions.  
3. La informació estarà disponible, a més d'estar-ho en les oficines tècniques de cada parc natural, en la direcció general competent en matèria de parcs naturals a la ciutat de València, complex administratiu 9 d'Octubre, torre 1, carrer de Castán Tobeñas, 77, 46050, i en les direccions territorials en cada província.  
  
Article 4. Càrrega ramadera i condicions generals  
1. Als efectes previstos en esta orde, s'entén per càrrega ramadera d'un past, la quantitat de bestiar (nombre de caps adults) que sustenta o que pastura en el past. Normalment, sol referir-se a una superfície i a un període de temps determinats.   
2. La càrrega ramadera màxima admissible, sense comptar amb les espècies cinegètiques i silvestres que s'establixen als parcs naturals, serà la següent, segons l'espècie ramadera:  
Una vaca adulta per hectàrea.  
Tres cabres per hectàrea.  
Cinc ovelles per hectàrea.  
3. Les càrregues ramaderes superiors requeriran un estudi de sostenibilitat dels recursos naturals que garantisca la no-degradació dels espais naturals i les tècniques de pasturatge rotacional. A este efecte, s'entén per pasturatge rotacional el sistema d'aprofitament de pastos, generalment prats o praderies, encara que també es pot aplicar a pastos llenyosos, que pretén optimitzar la utilització de la seua biomassa i assegurar la seua perpetuació per mitjà d'una divisió en parcel·les, per les quals es fa rotar el ramat.  
4. Este estudi de sostenibilitat dels recursos naturals l'haurà de presentar el titular de l'explotació ramadera a la direcció territorial de la conselleria competent en matèria de parcs naturals, a la província corresponent, i l'aprovaran, si és el cas, els servicis tècnics, després de la consulta prèvia al servici veterinari oficial de la comarca objecte de l'aprofitament ramader.  
5. En tot cas, si com a conseqüència del pasturatge excessiu en determinades zones s'advertix la degradació dels espais naturals, es comunicarà al titular de l'explotació perquè modifique la càrrega ramadera i aplique tècniques de pasturatge rotacional, mantenint el període de pasturatge (o d'ocupació) i el de descans, o bé se suspenga l'aprofitament ramader de les zones afectades.  
CAPÍTOL II  
Foment d'espècies farratgeres i races ramaderes autòctones  
  
Article 5. Condiciones generals de cultiu, manteniment i control d'espècies farratgeres  
1. En alguns casos, si els terrenys forestals ho permeten i són compatibles els usos amb els fins de preservació dels parcs naturals, a través dels seus instruments d'ordenació i gestió, en aquelles zones acotades sense restriccions a l'aprofitament ramader extensiu, es podran fer labors de cultiu i manteniment d'espècies vegetals pascícoles.  
  
2. Es requerirà un informe agronòmic que delimite les espècies pascícoles cultivades, les labors de cultiu i de manteniment i les zones de cultiu adequades, així com l'aprovació expressa de la direcció territorial de la conselleria competent en matèria de parcs naturals a les províncies on se sol·licite el dit ús. Tot això, sense perjuí de les funcions que corresponen als ajuntaments, de vigilància i inspecció del compliment del règim d'ordenació de l'aprofitament de pastos, herbes i restollades regulat per la disposició addicional quinta de la Llei 6/2003, de 4 de març, de la Generalitat, de Ramaderia de la Comunitat Valenciana.  
  
  
Article 6. Suport tècnic, coordinació interadministrativa i informació  
  
La conselleria competent en matèria de parcs naturals, en col·laboració amb la conselleria competent en matèria de ramaderia, tal com establix l'article 34 de la Llei 6/2003, de 4 de març, de la Generalitat, de Ramaderia de la Comunitat Valenciana, fomentaran i facilitaran, en l'àmbit dels parcs naturals de la Comunitat Valenciana, la promoció i el foment de les races ramaderes autòctones, per mitjà de suport tècnic, coordinació interadministrativa i informació als titulars de les explotacions de les ajudes a què puguen acollir-se.  
  
  
CAPÍTOL III  
Condicions d'implantació d'infraestructures ramaderes  
 en règim extensiu  
  
Article 7. Obra nova i condicionament d'instal·lacions preexistents  
1. La implantació de noves instal·lacions permanents per a la ramaderia extensiva, com ara pletes per a la guarda de bestiar, requerirà l'autorització expressa de la direcció territorial de la conselleria competent en matèria de parcs naturals a la província corresponent, i es faran d'acord amb els requisits establits per la Llei 5/2014, de 25 de juliol, de la Generalitat, d'Ordenació del Territori, Urbanisme i Paisatge, de la Comunitat Valenciana. Sense perjuí dels requisits addicionals que puguen establir els planejaments urbanístics municipals o les normatives sectorials aplicables.  
2. El condicionament, la reforma o la reconstrucció de les instal·lacions i infraestructures preexistents als parcs naturals per a guarda de ramaderies hauran d'ajustar-se a la legislació sectorial, Llei 5/2014, de 25 de juliol, de la Generalitat, d'Ordenació del Territori, Urbanisme i Paisatge, de la Comunitat Valenciana, i requeriran un informe favorable de la conselleria competent en matèria de parcs naturals, sense perjuí dels requisits addicionals que puguen establir els planejaments urbanístics municipals; i s'haurà de respectar els senyals arquitectònics tradicionals d'estes construccions i els paràmetres urbanístics establits.  
  
  
  
CAPÍTOL IV  
Procediment administratiu de l'inici de l'activitat  
  
Article 8. Pasturatge en zones acotades amb restriccions especifiques motivades  
Els titulars de les explotacions ramaderes que pretenguen iniciar una explotació en règim extensiu en parcs naturals de la Comunitat Valenciana hauran de presentar, en les direccions territorials de la conselleria competent en matèria de parcs naturals, una memòria on hauran de constar els requisits següents:  
a) Pla d'ubicació a escala convenient de la zona.  
b) Declaració responsable de la disponibilitat dels terrenys per al seu aprofitament ramader.  
c) Dades cadastrals, amb menció de parcel·les, polígons i termes municipals.  
d) Espècies previstes, nombre de caps i època d'aprofitament.  
  
e) Instal·lacions i infraestructures previstes (abeuradors, guarda ramat, recintes).  
f) Disseny i gestió del sistema rotacional en les parcel·les seleccionades, si és el cas.  
La memòria haurà de ser aprovada per la direcció territorial de la conselleria competent en matèria de parcs naturals, que emetrà una autorització expressa, en què es tindrà en compte, a més, els requisits establits en la normativa sectorial de caràcter forestal.  
En la dita autorització expressa es comunicaran, si és el cas, les limitacions específiques per a l'aprofitament ramader al titular de l'explotació ramadera en règim extensiu, que haurà d'acomplir en tot cas.  
  
  
Article 9. Pasturatge en zones acotades sense restriccions  
Els titulars de les explotacions ramaderes en règim extensiu que pretenguen iniciar una explotació als parcs naturals de la Comunitat Valenciana hauran de presentar en les direccions territorials de la conselleria competent en matèria de parcs naturals, un mes abans de l'inici de l'activitat, una declaració responsable, segons el que establix l'article 71 bis de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; tot això, sense perjuí del que establix la normativa sectorial forestal.  
  
  
Article 10. Pasturatge en zones acotades no susceptibles d'aprofitament ramader  
No està permés el pasturatge en aquelles zones en què la conselleria competent en matèria de parcs naturals establix unes limitacions permanents en la corresponent resolució esmentada en l'article 2.2.  
  
  
  
CAPÍTOL V  
Altres limitacions al pasturatge en extensiu  
  
Article 11. Zones afectades per incendis forestals  
No es permet el pasturatge extensiu en zones que hagen patit els efectes d'un incendi forestal mentres no hagen passat cinc anys des de l'episodi.  
  
Article 12. Zones amb limitacions per valors florístics  
No es permet el pasturatge extensiu en aquelles àrees que pels seus especials valors florístics o d'hàbitats de la Xarxa Natura 2000 requerisquen una regulació específica d'este aprofitament, tal com es disposa en els instruments d'ordenació i gestió o en la normativa sectorial de conservació del patrimoni florístic.  
  
Article 13. Zones amb limitacions per fenòmens erosius  
No es permet el pasturatge extensiu en aquelles zones que, amb vista a una especial protecció a causa del seu fort índex d'erosió, de l'elevada inclinació del seu pendent o de la seua baixa pluviometria ?inferior a 350 mm anuals?, siguen delimitades per la conselleria competent en matèria de parcs naturals.  
  
Article 14. Zones amb limitacions temporals biològiques, sanitàries, climàtiques i mediambientals  
La conselleria competent en matèria de parcs naturals, podrà limitar temporalment l'activitat ramadera extensiva en determinades àrees o per a determinades espècies, quan les condicions biològiques, sanitàries, climàtiques i mediambientals així ho aconsellen.  
  
Article 15. Ubicació dels descansadors en el medi natural  
Els descansadors, on els animals són reclosos en recintes apropiats, són els punts de major impacte del bestiar sobre la vegetació i, per tant, en estos casos, es veu incrementada extraordinàriament la pressió herbívora. Per això, necessitaran un tancament del recinte.  
  
  
CAPÍTOL VI  
Inventari d'explotacions ramaderes en règim extensiu  
  
Article 16. Creació i desenrotllament de l'inventari  
La conselleria competent en matèria de parcs naturals crearà un inventari d'explotacions ramaderes extensives als parcs naturals, el qual es farà saber a l'òrgan competent en matèria de ramaderia, sense perjuí del Registre d'Explotacions Ramaderes de la Comunitat Valenciana, gestionat per la conselleria competent en matèria de ramaderia, tal com establixen els articles 18 i següents de la Llei 6/2003, de 4 de març, de la Generalitat, de Ramaderia de la Comunitat Valenciana.  
  
  
  
DISPOSICIÓ ADDICIONAL  
  
Única. Gasto  
La implementació i el posterior desplegament d'esta orde no tindrà cap incidència en la dotació de tots i cada un dels capítols de gasto assignats a la Conselleria de Presidència i Agricultura Pesca Alimentació i Aigua i a la Conselleria d'Infraestructures, Territori i Medi Ambient, i, en tot cas, haurà de ser atés amb els mitjans personals i materials de la conselleria competent per raó de la matèria.  
  
  
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà de la publicació en el Diari Oficial de la Comunitat Valenciana.  
  
València, 23 de març de 2015  
  
El conseller de Presidència i   
Agricultura, Pesca, Alimentació i Aigua,  
JOSÉ CISCAR BOLUFER  
  
La consellera d'Infraestructures, Territori i Medi Ambient,  
ISABEL BONIG TRIGUEROS


Còpia Permalink ELI